
BETEGTÁJÉKOZTATÓ: INFORMÁCIÓK A FELHASZNÁLÓ SZÁMÁRA

Preductal MR 35 mg módosított hatóanyagleadású filmtabletta

trimetazidin-dihidroklorid

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót.

· Tartsa meg a betegtájékoztatót, mert a benne szereplő információkra a későbbiekben is szükség lehet.

· További kérdéseivel forduljon kezelőorvosához vagy gyógyszerészéhez.

· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet, még abban az esetben is, ha betegsége tünetei az Önéhez hasonlóak.

· Ha Önnél bármilyen mellékhatás jelentkezik, tájékoztassa erről kezelőorvosát. Ez a betegtájékoztatóban fel nem sorolt bármilyen lehetséges mellékhatásra is vonatkozik.
A betegtájékoztató tartalma:
1.
Milyen típusú gyógyszer a Preductal MR és milyen betegségek esetén alkalmazható? 

2.
Tudnivalók a Preductal MR szedése előtt
3.
Hogyan kell szedni a Preductal MR-t?
4.
Lehetséges mellékhatások
5.
Hogyan kell a Preductal MR-t tárolni?

6.
A csomagolás tartalma és egyéb információk
1.
MILYEN TÍPUSÚ GYÓGYSZER A PREDUCTAL MR ÉS MILYEN BETEGSÉGEK ESETÉN ALKALMAZHATÓ?

Ez a készítmény más gyógyszerekkel együtt adva a koszorúér-betegség okozta mellkasi fájdalom (angina pektorisz) kezelésére használható felnőtteknél.

2.
TUDNIVALÓK A PREDUCTAL MR SZEDÉSE ELŐTT

Ne szedje a Preductal MR-t

· ha allergiás (túlérzékeny) trimetazidinre, vagy a Preductal MR egyéb összetevőjére (lásd 6. pont),

· ha Parkinson-kórban szenved (a mozgások szabályozását érintő idegrendszeri betegség, ami remegéssel, merev testtartással, lassú mozdulatokkal, csoszogó léptekkel és bizonytalan járással jár),

· ha súlyos vesebetegségben szenved.

Figyelmeztetések és óvintézkedések

A gyógyszer bevétele előtt beszéljen orvosával vagy gyógyszerészével.

· Ez a gyógyszer súlyosbíthat olyan tüneteket, mint a remegés, merev testtartás, lassú mozdulatok és csoszogás, bizonytalan járás, különösen idős betegek esetén. Ilyen tünetek jelentkezése esetén értesítse kezelőorvosát, aki felül fogja vizsgálni a kezelését.

· Bőrt érintő, súlyos mellékhatásokat, köztük eozinofíliával és szisztémás tünetekkel járó gyógyszerreakciót (DRESS) és akut generalizált exantémás pusztulózist (AGEP) jelentettek a Preductal MR-kezeléssel összefüggésben. Hagyja abba a Preductal MR alkalmazását és azonnal forduljon orvoshoz, ha a fenti, bőrt érintő, súlyos mellékhatásokkal kapcsolatos bármelyik tünetet észleli (a tünetek leírása a 4. pontban található).

· Terhesség alatt csak szigorú egyedi orvosi elbírálás után szedhető.
· Szoptatás alatt szedése nem ajánlott.
· Súlyos májelégtelenségben a készítmény csak egyedi orvosi elbírálás alapján alkalmazható.
Egyéb gyógyszerek és a Preductal MR

Egyéb gyógyszerekkel való kölcsönhatás nem ismert.

Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, illetve szedni tervezett egyéb gyógyszereiről, beleértve a vény nélkül kapható készítményeket is.

A Preductal MR egyidejű bevétele étellel és itallal
A filmtablettákat reggel és este étkezés közben, egy pohár vízzel kell bevenni.
Gyermekek és serdülők

A Preductal MR szedése 18 éves kor alatti gyermekek és serdülők számára nem javasolt.

Terhesség, szoptatás és termékenység
Terhesség alatt alkalmazása kerülendő. Amennyiben a készítmény alkalmazását követően derül fény terhességére, kérje ki kezelőorvosa véleményét. Csak orvosa dönthet a készítmény további alkalmazásáról.

Ha terhes vagy szoptat, úgy gondolja, hogy terhes, vagy terhességet tervez, kérje ki orvosa vagy gyógyszerésze véleményét mielőtt elkezdené szedni ezt a gyógyszert.

Nem ismeretes, hogy a trimetazidin kiválasztódik-e az anyatejbe, ezért a szoptatás időszaka alatt alkalmazása kerülendő.

A készítmény hatásai a gépjárművezetéshez és gépek kezeléséhez szükséges képességekre

Ez a gyógyszer szédülést és álmosságot okozhat, amik ronthatják a gépjárművezetéshez és gépek kezeléséhez szükséges képességeket.

3.
HOGYAN KELL SZEDNI A PREDUCTAL MR-T?

A Preductal MR-t mindig az orvos által elmondottaknak megfelelően szedje. Amennyiben nem biztos az adagolást illetően, kérdezze meg orvosát vagy gyógyszerészét.

A készítmény szokásos adagja 2-szer 1 db 35 mg-os filmtabletta naponta. A tablettákat reggel és este étkezés közben, egy pohár vízzel kell bevenni.

Ha vesebetegségben szenved, vagy 75 évnél idősebb, lehetséges, hogy orvosa módosítani fogja a gyógyszer adagolását. 

Ha az előírtnál több Preductal MR-t vett be

Ha az előírtnál több Preductal MR-t vett be, haladéktalanul forduljon tanácsért orvosához, vagy a legközelebbi kórház sürgősségi betegellátó részlegéhez. Vigye magával a gyógyszer dobozát!

Ha elfelejtette bevenni a Preductal MR-t

Ne vegyen be kétszeres adagot a kihagyott adag pótlására. Vegye be a kihagyott adagot, amint eszébe jut, majd folytassa alkalmazását a megszokott időpontokban.

Ha idő előtt abbahagyja a Preductal MR szedését

Az orvos által előírt ideig szedje gyógyszerét. Ha szeretné abbahagyni, beszélje meg kezelőorvosával.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
LEHETSÉGES MELLÉKHATÁSOK

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Hagyja abba a Preductal MR alkalmazását és azonnal forduljon orvoshoz, amennyiben az alábbi mellékhatások bármelyikét észleli:

Nem ismert gyakoriságú: a gyakoriság a rendelkezésre álló adatokból nem állapítható meg

· Kiterjedt bőrkiütések, magas testhőmérséklet, emelkedett májenzimszintek, vérképeltérés (eozinofília – az egyik fehérvérsejttípus megemelkedett szintje), megnagyobbodott nyirokcsomók és más szervek érintettsége (eozinofíliával és szisztémás tünetekkel járó gyógyszerreakció, más néven DRESS), lásd 2. pont.

· Súlyos, testszerte jelentkező, vörös, hólyagos bőrkiütések.

A gyógyszer alkalmazása során megfigyelt mellékhatásokat az alábbi gyakorisági kategóriákba sorolva adjuk meg:

Nagyon gyakori (10 betegből több mint 1 beteget érinthet)
Gyakori (10 betegből legfeljebb 1 beteget érinthet)
Nem gyakori (100 betegből legfeljebb 1 beteget érinthet)
Ritka (1000 betegből legfeljebb 1 beteget érinthet)
Nagyon ritka (10 000 betegből legfeljebb 1 beteget érinthet)
Nem ismert (a rendelkezésre álló adatokból a gyakoriság nem állapítható meg).
Gyakori: 
Szédülés, fejfájás, hasi fájdalom, hasmenés, emésztési zavar, hányinger, hányás, kiütés, viszketés, csalánkiütés, gyengeségérzés.

Nem gyakori:

Szokatlan érzés, például bizsergés vagy hangyamászásszerű érzés a bőrön (paresztézia)

Ritka:

Szívdobogás érzés, soron kívüli szívdobbanások (extraszisztole), szapora szívverés, hirtelen felálláskor kialakuló alacsony vérnyomás, amit rosszullét, szédülés, összeesés kísérhet, bágyadtság, általános rosszullét-érzés, szédülés, kipirulás.

Nem ismert gyakoriságú: 

Idegrendszeri (úgy nevezett extrapiramidális) tünetek jelentkezhetnek, mint például szokatlan mozdulatok, úgymint a kezek és ujjak remegése és rángása, a test rángatózó mozgása, csoszogó járás és a karok és lábak merevsége, melyek általában a kezelés elhagyását követően megszűnnek.

Alvászavarok (álmatlanság, aluszékonyság), forgó jellegű szédülés, székrekedés, súlyos allergiás reakció (az arc, az ajkak, a szájüreg, a nyelv vagy a torok duzzanatával, ami nyelési és légzési problémát is okozhat).

A vérben található fehérvérsejtek számának súlyos mértékű csökkenése, ami fertőzésekre hajlamosít. A vérlemezkék számának csökkenése a vérben, ami a vérzések és véraláfutások kockázatát növeli.

Májbetegség (hányinger, hányás, étvágytalanság, általános rossz közérzet, láz, viszketés, a bőr és a szemek sárgára színeződése, világos színű széklet ürítése, sötét színű vizelet).

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát, vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
HOGYAN KELL A PREDUCTAL MR-T TÁROLNI?
A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő („EXP:”) után ne szedje a Preductal MR-t. A lejárati idő a megadott hónap utolsó napjára vonatkozik.
Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A CSOMAGOLÁS TARTALMA ÉS EGYÉB INFORMÁCIÓK

Mit tartalmaz a Preductal MR 35 mg módosított hatóanyagleadású filmtabletta?
· A készítmény hatóanyaga: 35 mg trimetazidin-dihidroklorid filmtablettánként.

· Egyéb összetevők: 
· Tablettamag: vízmentes kolloid szilícium-dioxid, magnézium-sztearát, povidon, hipromellóz, kalcium-hidrogén-foszfát-dihidrát.

Filmbevonat: glicerin, makrogol 6000, magnézium-sztearát, hipromellóz, vörös vas-oxid (E172), titán-dioxid (E171).

Milyen a készítmény külleme és mit tartalmaz a csomagolás?
Rózsaszínű, lencse alakú, mindkét oldalán domború felületű filmtabletta.

60 db filmtabletta átlátszó PVC//Al buborékcsomagolásban és dobozban. 
A forgalomba hozatali engedély jogosultja

